**28.05.2024**

**COMUNICAT DE PRESĂ**

**Un nou record de amenzi la ITM TIMIȘ**

**4.833.500 de lei pentru 2549 de persoane depistate fără contracte individuale de muncă**

ITM TIMIȘ, la inițiativa dnei inspector șef Ileana Mogoșanu, a întreprins în perioada 01.03.2024-25.05.2024, o nouă acțiune de verificare în rândul angajatorilor care efectuează transport alternativ, campanie care a avut ca obiectiv principal verificarea realizării măsurilor dispuse în cadrul controalelor anterioare la societățile care desfășoară transport alternativ (ridesharing).

În urma acțiunilor de control din acest domeniu, au fost verificate 70 de societăți și s-au depistat 2549 de persoane care prestau activitate fără forme legale de angajare, fapte pentru care s-au aplicat 82 de sancțiuni în valoare de 4.833.500 lei, conform Codului Muncii. Din totalul sancțiunilor, 42 de amenzi, în valoare de 4.800.000 de lei, au fost aplicate pentru cele 2549 de persoane care prestau activitate fără forme legale de angajare. Alte 7 amenzi în valoare de 33.500 de lei s-au acordat pentru celelalte neconformități constatate, dintre care amintim:

* reprezentantul legal nu a pus la dispoziția inspectorilor de muncă documentele necesare efectuării controlului sau nu s-a prezentat la sediul ITM TIMIȘ pentru control;
* inexsistența evidenței timpului de muncă cu ora de începere a activității și ora de sfârșit a activității;
* necompletarea registrului de evidență a salariaților cu toate elementele;
* lipsa dovezii înmânării unui exemplar din contractual individual de muncă;
* neacordarea salariului de bază minim brut pe țară garantat în plată;

Menționăm că aceste controale au fost efectuate în urma consultării bazelor de date (autorizații de transport alternativ și copii conforme), puse la dispoziție de către Autoritatea Rutieră Română, și de societățile de transport alternativ.

Doamna inspector șef Ileana Mogoșanu, consideră că aceste societăți comerciale care folosesc munca la negru aduc prejudicii atât bugetului de stat, subminând sistemul nostru de protecție socială, cât și persoanelor care acceptă să lucreze fără a li se întocmi contracte individuale de muncă, respectiv:

* nu sunt asigurați pentru riscuri previzibile si imprevizibile cum sunt: invaliditatea, accidente, boli, maternitate, deces;
* nu beneficiază de vechimea în muncă și în specialitate;
* nu vor beneficia nici de asistentă medicală gratuită, medicamente gratuite sau compensate;
* nu vor primi pensie;
* nu au dreptul la indemnizații pentru incapacitate temporară de muncă cauzată de boli obișnuite, boli profesionale sau accidente de muncă etc.

De asemenea, conducerea ITM TIMIȘ transmite angajatorilor care desfășoară activități de ridesharing că va continua să verifice dacă angajatorii sancționați vor intra în legalitate.

**Compartimentul Comunicare și Relații cu Publicul**